BOSNA I HERCEGOVINA 

REPUBLIKA SRPSKA 

OKRUŽNI PRIVREDNI SUD U BIJELJINI 

Broj: 59 0 Ps 042143 26 Ps
Bijeljina, 22.5.2026. godine


Okružni privredni sud u Bijeljini, sudija Goran Jović, u privrednom sporu po tužbi tužioca „A.B.S. ALATI BH“ d.o.o. Bijeljina, ul. Vuka Karadžića Dijelovi br. 35, Dvorovi, Bijeljina, zastupano po punomoćniku Vesni Stevanović, advokatu iz Bijeljine, protiv tuženog „HM Industrial engineering“ d.o.o. Laktaši, Svetosavska br. 97, Glamočani, odlučujući po prigovoru iz odgovora na tužbu tuženog u pogledu mjesne nadležnosti od dana 8.4.2026. godine, donio je dana 22.5.2026. godine sljedeće:

RJEŠENJE
-kojim se sud oglašava mjesno nenadležnim-

Okružni privredni sud u Bijeljini oglašava se mjesno nenadležnim za rješavanje ovog spora.  
Po pravosnažnosti ovog rješenja predmet će se dostaviti Okružnom privrednom sudu u Banjoj Luci, kao mjesno nadležnom sudu.
Obrazloženje
Dana 1.4.2026. godine tužilac je podnio tužbu protiv tuženog zasnivajući nadležnost ovog suda na osnovu člana 52. Zakona o parničnom postupku (Sl.gl.RS br. 58/03, 85/03, 74/05, 63/07, 49/09, 61/13 i 27/24 u daljem tekstu ZPP-a), te 33. stav 1. tačka d) Zakona o sudovima Republike Srpske (Sl.gl.RS br. 37/12, 44/15 i 160/17). 

Po prijemu tužbe ista je dostavljena na odgovor tuženom.

U svom odgovoru od dana 8.4.2026. godine tuženi je pored ostalog naveo da ne postoji mjesna nadležnost Okružnog privrednog suda u Bijeljini, obzirom da je sjedište tuženog u Laktašima, te da je nadležan Okružni privredni sud u Banjoj Luci 
Članom 15. ZPP-a je propisano da će sud po prijemu tužbe cijeniti da li je isti nadležan.

Članom 19. ZPP-a propisano je da se sud može po prigovoru tuženog oglasiti mjesno nenadležnim ako je prigovor podnijet najdocnije u odgovoru na tužbu.

Članom 28. stav 1 ZPP-a propisano je da ako zakonom nije određena isključiva mjesna nadležnost nekog drugog suda za suđenje je nadležan sud koji je opšte mjesno nadležan za tuženog.

Članom 30. stav 2. ZPP-a je propisano za suđenje u sporovima protiv pravnih lica,  opšte i mjesno nadležan je sud na čijem se području nalazi njihovo sjedište.
Članom 52. stav 1. ZPP-a propisano je da ako Zakonom nije određena isključiva mjesna nadležnost nekog suda, stranke se mogu sporazumjeti da im u prvom stepenu sudi sud koji nije mjesno nadležan, pod uslovom da je taj sud stvarno nadležan. Stavom 3. istog člana je propisano da sporazum važi samo ako je pismeno sastavljen, ako su ga potpisale sve stranke i ako se tiče određenog spora ili više sporova koji svi proističu iz određenog pravnog odnosa. Stavom 5. i 6. istog člana propisano je da ako tužba nije podnijeta sudu na koju upućuje sporazum o mjesnoj nadležnosti tuženi može zahtijevati da se predmet ustupi tom sudu, a koji zahtjev tuženi može podnijeti najdocnije u odgovoru na tužbu, uz prilaganje isprave o sporazumu.
Mjesnu nadležnost ovog suda tužilac zasniva na sporazumu o mjesnoj nadležnosti iz poreskih faktura koje su dostavljene kao dokaz uz tužbu, gdje je na istim navedeno da u slučaju spora nadležan je Okružni privredni sud u Bijeljini.

Odlučujući po prigovoru tuženog, sud je cijenio da je isti osnovan, te da predmetne fakture ne mogu predstavljati sporazum o određivanju nadležnosti suda, jer se same fakture u njihovoj osnovi odnose na robu odnosno usluge koje su predmet prometa između stranaka, cijena te robe i same primopredaje robe, pa se potpisivanjem fakture od strane stranaka može samo cijeniti u smislu robnog prometa, a ne i ugovaranja mjesne nadležnosti suda. Takođe, sporazum o mjesnoj nadležnosti može biti samo potpisan od strane zakonskog zastupnika stranke, dok se iz predmetne fakture ne može utvrditi koju je isti potpisao u ime tuženog, što takođe ukazuje da faktura ne predstavlja sporazum o mjesnoj nadležnosti niti se na osnovu iste može uspostaviti mjesna nadležnost ovog suda.
Razmatranjem tužbe sud je utvrdio da u ovoj pravnoj stvari ne postoji isključiva mjesna nadležnost nekog suda.
Daljim razmatranjem sud je utvrdio da tuženi ima sjedište u Laktašima, na području nadležnosti Okružnog privrednog suda u Banjoj Luci. 
Uzimajući u obzir da je tuženi u odgovoru na tužbu prigovorio na mjesnu nadležnost Okružnog privrednog suda u Bijeljini, da ne postoji isključiva mjesna nadležnost ovog suda, da ne postoji sporazum o mjesnoj nadležnosti suda, a da opšte mjesno nadležan za tuženog je Okružni privredni sud u Banjoj Luci imajući u vidu činjenicu da tuženi ima sjedište na području Laktaša, to je sud donio odluku kao u izreci Rješenja na osnovu člana 19. ZPP-a i predmet uputio nadležnom sudu na dalji postupak. 

                                                                                                           S u d i j a

P O U  K A                                                                                      Goran Jović

Protiv ovog rješenja dozvoljena je 

žalba Višem privrednom sudu 
u roku od 8 dana od dana prijema 

istog, putem ovog suda.

